मुम्बई। फिल्मकार करण जौहर अपनी अगली फिल्म में करीना कपूर, रणबीर कपूर और सैफ अली खान को लेना चाहते हैं। लेकिन करीना का कहना है कि इस बारे में अभी कुछ भी औपचारिक रूप से तय नहीं है। फिलहाल फिल्म को शीर्षक नहीं दिया गया है। करीना ने बताया, "यह सच नहीं है। करण ने इस फिल्म के सिलसिले में मुझसे सम्पर्क किया था, हमारी इस पर बात भी हुई, लेकिन अभी कुछ भी औपचारिक रूप से तय नहीं है। करण के दिमाग में एक पटकथा है और उन्होंने मुझे किरदार की पेशकश की है, लेकिन अभी उसके बारे में बात करना जल्दबाजी होगी।"